b'\n_START_ARTICLE_\nPavel Ferluga\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini uslu\xc5\xbebenca pri tramvajskem podjetju Bruna in gospodinje Milene Ferluga rojene Vali\xc4\x8d. V osnovno \xc5\xa1olo je hodil v Repentaboru in na Op\xc4\x8dinah, na ni\xc5\xbejo trgovsko \xc5\xa1olo v Trstu, kasneje pa je privatno obiskoval in maturiral na tr\xc5\xbea\xc5\xa1kem znanstvenem liceju. Leta 1974 se je na tr\xc5\xbea\xc5\xa1ki Univerzi vpisal na \xc5\xa1tudij medicine. Pred tem se je ukvarjal z arheologijo in se na tr\xc5\xbea\xc5\xa1ki univerzi udele\xc5\xbeil dveletnega te\xc4\x8daja egiptologije, nato pa \xc5\xa1e te\xc4\x8daja paleontologije. Bil je tudi pevec v raznih slovenskih pevskih zborih, deloval pa je tudi v dramski skupini in tambura\xc5\xa1kem zboru na Op\xc4\x8dinah._NEWLINE_Slikati je za\xc4\x8del v 60-tih letih 20. stoletja, prve slikarske napotke pa je prejel \xc5\xbee prej pri slikarju, grafiku, kiparju in ilustratorju Bogdanu Gromu. V slikarski tehniki se zgleduje pri starih mojstrih. Vsebinsko je v oljih izrazit nadrealist, v risbi pa ga privla\xc4\x8di kra\xc5\xa1ka motivika. V oljnih slikah, ki so pove\xc4\x8dini velikega formata, so kot stalen in tipi\xc4\x8dni element prisotne groteskne bu\xc4\x8de, ki naj bi predstavljale \xc4\x8dloveka in \xc4\x8dlove\xc5\xa1tvo, njegove napake, strahove in strasti. Udele\xc5\xbeil se je ve\xc4\x8d skupinskih razstav. Samostojno pa je razstavljal v Trstu (1970) in Repentaboru (1972). Leta 1974 je nastopil tudi na ex-tempore v Piranu. Njegova slika Mi vemo, kaj ho\xc4\x8demo je prejela veliko dr\xc5\xbeavno nagrado na slikarskem simpoziju v kraju Lasta a Signa pri Firencah.'